Ákvörðun Póst - og fjarskiptastofnunar ( PFS ) , um að veita Íslandspósti ( ÍSP ) 1.463 milljónir króna úr jöfnunarsjóði alþjónustu , stendur óhögguð eftir að úrskurðarnefnd póst - og fjarskiptamála ( ÚFP ) vísaði kæru Póstmarkaðarins á ákvörðuninni frá . Ákvörðunin þýðir að samgöngu - og sveitarstjórnarráðherra situr eftir og þarf að ákveða hvaðan þeir peningar eiga að koma . Athyglivert er að í málinu að áður en umsókn um framlag úr sjóðnum er samþykkt ber PFS meðal annars að meta hvort „ ekki reynist mögulegt að veita þjónustuna á hagkvæmari hátt “ . Umsókn úr sjóðnum var samþykkt í maí á þessu ári en um svipað leyti tók Birgir Jónsson við sem forstjóri ÍSP . Síðan þá hefur verið ráðist í viðamiklar hagræðingaraðgerðir sem ætlað er að skila um 500 milljónum króna árlega í bækur ÍSP . Mætti færa fyrir því rök að þessi þáttur málsins hefði ekki verið skoðaður áður en umrædd ákvörðun var tekin . Bætist það við þá staðreynd að PFS hefur , frá því stofnuninni var komið á fót , ekki tekið grundvöll gjaldskrár samkeppni innan alþjónustu ÍSP til skoðunar . Þetta staðfesti stofnunin í svari við fyrirspurn Neytendasamtakanna . Gjaldið greitt af rekstrarleyfishöfum Á þessum tíma fyrir ári síðan sótti ÍSP um fjárframlag úr jöfnunarsjóðnum . Umræddur sjóður hefur hingað til ekkert verið nema texti í lagabálki . Samkvæmt lögunum ber rekstrarleyfishöfum í póstþjónustu að greiða gjald í sjóðinn en slíkt gjald hefur aldrei verið innheimt . Samtals eru því núll krónur til í sjóðnum . Jöfnunarsjóði alþjónustu er ætlað að bæta alþjónustuveitanda tap af óarðbærum svæðum . Samkvæmt lögunum eru „ fjárframlög [ úr sjóðnum ] veitt til eins árs í senn og skal endurnýja umsóknir um fjárframlög fyrir settan tíma . “ Umsókn ÍSP um framlag var hins vegar afturvirk og tók til áranna 2013 - 17 . Alls var sótt um 2,6 milljarða framlag til að mæta alþjónustubyrði af svokölluðum Kínasendingum . Fyrrverandi forsvarsmönnum Póstsins var tíðrætt um að umræddar sendingar væru að sliga fyrirtækið . Ýmislegt bendir hins vegar til þess að ýmsar rekstrarákvarðanir hafi einnig vegið þungt , mögulega þyngra , og tækifæri til hagræðingar hafi ekki verið gripin . PFS féllst á umsókn ÍSP að hluta . Beiðni um framlög frá október 2014 , og út árið 2018 , var samþykkt en hluta fyrir það tímamark hafnað vegna fyrningar . Þá var hluta umsóknarinnar hafnað þar sem talið var að ÍSP hefði þegar fengið þann hluta bættan í gegnum gjaldskrá einkaréttar . Í ákvörðun PFS var tekið fram að framlagið úr sjóðnum væri enn ófjármagnað og lagt var fyrir ráðherra að finna út úr því hvernig það skyldi gert . Samkvæmt lögunum greiða rekstraraðilar , það er allir , í sjóðinn og síðan er úthlutað úr honum til alþjónustuveitanda , það er ÍSP . Að mati PFS væri slíkt erfiðleikum háð þar sem stærstur hluti fjármagnsins myndi þá koma frá ÍSP . Fjárhagsvandræði ÍSP ættu að vera flestum kunn og komst PFS að þeirri niðurstöðu að það myndi skjóta skökku við að ÍSP myndi greiða háa summu í sjóðinn , rúmlega 80% af 1,4 milljarði , til að fá það strax til baka . Afgangurinn myndi síðan leggjast á samkeppnisaðila á sama markaði sem þá væru í raun að greiða milljóna tugi til ÍSP . Hafði ekki stöðu aðila máls Eitt slíkt fyrirtæki , Póstmarkaðurinn , kærði ákvörðun PFS til ÚFP og krafðist þess að hún yrði felld úr gildi . Ákvörðun PFS væri í andstöðu við lög um póstþjónustu þar sem lögin , túlkuð samkvæmt orðanna hljóðan , leyfðu ekki að úthlutað væri afturvirkt úr sjóðnum . Þá benti fyrirtækið á að ef því yrði gert að greiða ÍSP milljóna tugi gæti það farið langleiðina með að ríða fyrirtækinu að fullu . ÚFP tók hins vegar ekki efnislega á málinu . Nefndin benti á að Póstmarkaðurinn hefði ekki haft aðild að málinu á lægra stjórnsýslustigi . Þá væri ekki útséð með það hvort fyrirtækið hefði hagsmuna að gæta af málinu þar sem ekki væri ákveðið hvernig fjármunirnir yrðu greiddir úr sjóðnum . Til að njóta stöðu aðila á stjórnsýslustigi þar hlutaðeigandi að eiga undir einstaklega , verulega og lögvarða hagsmuni . Taldi ÚFP það skilyrði ekki uppfyllt og vísaði kærunni því frá . Á yfirstandandi ári hefur hlutafé í ÍSP verið aukið um einn milljarð króna . Verði úrskurðinum fylgt eftir mun fyrirtækið því fá 1,5 milljarð til viðbótar . Afar sennilegt verður að teljast að það fé verði sótt í ríkissjóð enda myndi það ekki leysa fjárhagsvanda fyrirtækisins að láta það greiða stóran hluta þeirrar upphæðar í sjóðinn . Við þetta munu síðan bætast tugmilljóna greiðslur árlega frá ríkinu til ÍSP með gildistöku nýrra póstþjónustulaga . Þau fela í sér að einkaréttur fyrirtækisins er afnuminn en það mun njóta greiðslna frá ríkinu fyrir að veita alþjónustu um land allt .